ΓΡΑΠΤΗ ΕΡΩΤΗΣΗ E-2950/97 υποβολή: Florus Wijsenbeek (ELDR) προς την Επιτροπή (17 Σεπτεμβρίου 1997)

Θέμα: Ευρωπαϊκό σύστημα σιδηροδρομικής προστασίας ETCS

Γνωρίζει η Επιτροπή ότι στα διάφορα κράτη μέλη υπάρχουν διαφορετικά συστήματα προστασίας και κυκλοφοριακής συνοδείας των σιδηροδρομικών μεταφορών;

Γνωρίζει παράλληλα η Επιτροπή ότι έχει γίνει πρόταση για τη θέσπιση ενός ευρωπαϊκού συστήματος ελέγχου των σιδηροδρομικών μεταφορών (ETCS), για το οποίο θα πρέπει να καταρτισθούν οι λειτουργικές προδιαγραφές;

Επιπλέον, γνωρίζει η Επιτροπή ότι οι ολλανδικοί σιδηρόδρομοι σχεδιάζουν να αναπροσαρμόσουν το δικό τους σύστημα ελέγχου και προστασίας ATB και να προσχωρήσουν στο ETCS τον προσεχή αιώνα;

Έχοντας η Επιτροπή υπόψη τους freight freeways, και στο πλαίσιο των Διευρωπαϊκών Δικτύων και ως συνέπεια των δικών της προτάσεων σχετικά με την εσωτερική λειτουργικότητα, πρόκειται άραγε να μεριμνήσει ώστε όλες οι εταιρείες σιδηροδρομικών μεταφορών που λειτουργούν στα κράτη μέλη να προβούν όσο το δυνατό συντομότερα στις αναπροσαρμογές που προβλέπει το σύστημα ETCS;

Δεν θα μπορούσε η Επιτροπή να μεριμνήσει ώστε τα ισχύοντα συστήματα προστασίας και η αναβάθμισή τους να καταστούν σε κάθε περίπτωση συμβατά με το μελλοντικό σύστημα ETCS;

Εάν ναι, με ποιο τρόπο;

Εάν όχι, για ποιο λόγο;

Απάντηση του κ. Kinnock εξ ονόματος της Επιτροπής (24 Οκτωβρίου 1997)

Κατόπιν του ψηφίσματος του Συμβουλίου της 17ης Δεκεμβρίου 1990 για τη θέσπιση δέσμης προπαρασκευαστικών δράσεων με σκοπό τη βελτίωση της διαλειτουργικότητας του δικτύου σιδηροδρόμων μεγάλης ταχύτητας ((ΕΕ C 33 της 8.2.1991. )), η Επιτροπή δρομολόγησε ένα ολοκληρωμένο πρόγραμμα ερευνητικής εργασίας για τη στήριξη της ανάπτυξης ενός ευρωπαϊκού συστήματος διαχείρισης της σιδηροδρομικής κυκλοφορίας (ERTMS). Το σύστημα ERTMS θα δημιουργήσει το πρότυπο για ένα ευρωπαϊκό σύστημα σιδηροδρομικής σηματοδότησης. Θα περιλαμβάνει σύστημα διαχείρισης τραίνων και αυτόματο σύστημα προστασίας τραίνων (ETCS-Ευρωπαϊκό σύστημα ελέγχου τραίνων). Όταν θα έχει αναπτυχθεί, το σύστημα θα συμπληρώσει και σταδιακά θα αντικαταστήσει τα 13 διαφορετικά συστήματα που λειτουργούν στην Κοινότητα σήμερα. Το σύστημα θα αποτελέσει επίσης το πρώτο βήμα προς την ολοκλήρωση της διαχείρισης της κυκλοφορίας και της υποδομής με τις υπηρεσίες προς την πελατεία.

Η Επιτροπή επεξεργάζεται δέσμη προδιαγραφών οι οποίες μπορούν να χρησιμοποιηθούν ως κοινή βάση για την εφαρμογή του ERTMS/ETCS σε όλη την Κοινότητα και στις χώρες της Κεντρικής και Ανατολικής Ευρώπης.

Το ολλανδικό σύστημα σηματοδότησης «automatische trein beοnvloeding» (ΑΤΒ) είναι ένα από τα 13 διαφορετικά συστήματα που υφίστανται στην Κοινότητα. Η γραμμή Betuwe στις Κάτω Χώρες πρόκειται να είναι μια από τις πρώτες γραμμές που θα εξοπλισθούν με το σύστημα ERTMS/ETCS. Ωστόσο, το σύστημα ERTMS πρέπει να αναπτυχθεί είτε ως αυτοδύναμο σύστημα είτε ως σύστημα που επικαλύπτει την υφιστάμενη υποδομή σηματοδότησης. Σε κάθε περίπτωση ειδικά δομοστοιχεία διαβίβασης θα εκτελούν τη μετάφραση των εθνικών κωδικοποιημένων πληροφοριών σηματοδότησης σε μορφή ERTMS. Αυτό θα επιτρέψει την κυκλοφορία τραίνων εξοπλισμένων με ERTMS σε γραμμές εξοπλισμένες με το υφιστάμενο σύστημα.

Από το 1989, και προκειμένου να συσταθούν διαλειτουργικά δίκτυα, έχει καταβληθεί μεγάλη προσπάθεια για την προαγωγή του συστήματος ERTMS/ETCS. Το σύστημα θα δοκιμαστεί στο εγγύς μέλλον σε πολλές δοκιμαστικές τοποθεσίες (Φλωρεντία-Arezzo, Βερολίνο-Halle-Leipzig, κόμβος Παρισιού, Βιέννη-Βουδαπέστη, Μαδρίτη-Σεβίλλη). Η πρώτη εφαρμογή του συστήματος ERTMS/ETCS προβλέπεται στις ακόλουθες κύριες γραμμές: Κολωνία και Φραγκφούρτη, τραίνο υψηλής ταχύτητας ανατολικό τμήμα, γραμμή Betuwe, τραίνο υψηλής ταχύτητας νότιο τμήμα, Βιέννη-Βουδαπέστη, κύρια γραμμή δυτικής ακτής, Μαδρίτη-Βαρκελώνη, Σαραγόσσα-Βιτόρια-Σαν Σεμπαστιάν και Τορίνο-Βενετία.